**„Pred sobom imam neznanu budućnost, ali još sam tu.A dok je života, ima i nade.“**

**(J. Lennon)**

„Uživaj dok još možeš, život proleti u trenu“. Ne znam koliko sam puta čula tu rečenicu i koliko sam puta zbog nje okrenula očima ili odmahnula rukom. „Samo se ti smij, doći ćeš već u moje godine“, stigao je odgovor. I svaki puta, baš svaki puta, mislila sam da pretjeruju. Da dramatiziraju i da su zapravo proživjeli mladost punim plućima, samo su mi ispričali onaj dio koji sam smjela čuti. A u isto vrijeme, negdje duboko u meni, blijedjele su uspomene na djetinjstvo. Činila sam ono što sam si obećala da neću – odrastala sam. Tek je pokoji susret sa starim znancima „upalio žaruljicu“. Shvatila sam koliko je vremena prošlo jer sam ih jedva prepoznala.

Danas sam opet na jednom raskršću. Ali ovaj puta me ne čeka korak, već skok. U nepoznato. U samoću. Taj moj stari strah uvijek me nekako pronađe. A vrijeme mi curi između prstiju. Zadnja zadaća. Sve brže i brže. Zadnji test iz matematike. Kada je počelo? Ne znam, nemam vremena razmišljati... Maturalna. Suze, rastanak. Stani, vrijeme, stani! Kraj. Sve je gotovo. Moji su zadnji koraci u srednjoj školi odjeknuli i sada je tu samo tišina. Zadnja je točka na doba mog djetinjstva stavljena. Danas odrastam. Danas skačem. Ali, kamo? Ne znam. Ne vidim ništa. Ne čujem ništa. Samo tišina i ja. Nema ničega. Samo se nižu uspomene bez reda, mutne slike ispred suznih očiju. Ali, ipak nečega ima. Ipak sam tu – ja. A te slike, te uspomene čine osobu koja sam danas. To sam sve još uvijek ja. Ja dišem, ja osjećam, ja se djetinjasto smijem i tiho plačem, ja živim! To sam i dalje ona ista ja, a opet malo drugačija. Opet malo bolja. I koliko se god osjećala izmučeno i iskidano, znam da sam dala komadiće sebe da mogu odrasti. I koliko se god osjećala usamljeno, znam da nisam sama. Imam ja komadiće svih vas koje ljubomorno čuvam. I koji me čine takvom kakva jesam. I nikada neću biti sama. A nećete ni vi. Tako znam da imam snage krenuti dalje. Preživjela sam vas, preživjet ću i sve drugo. Još trenutak slušam tišinu. Brišem suzu. Skok.

Ako sam išta u životu naučila, to je da se vrijeme ne da zaustaviti. Ono se nikada ne vraća. Ali, tako i treba biti. I, ma koliko me to boljelo, priznajem da su oni koji su me upozoravali imali pravo – život je sekunda. No, ipak sene slažem s njima u potpunosti. Ako su živjeli svim srcem, sjećaju se svega. I u tu su sekundu pohranili sve suze i smijeh, svaki trenutak, čitav život. Kao što u jednu jedinu suzu stane sva ova zbrka u mojoj glavi. To je dar koji nam vrijeme ostavlja. A ja ću u sebi nositi sve ono što me čini i hrabro kročiti dalje. Cijeli ću svoj život spremiti u svoje srce, a srce nositi na dlanu. Neka svi vide tko sam, zapravo, ja.

Ana Lulić, 4.b